Line Barfod (EL), 2006-12-13:
Hvad er det for et liv, vi drømmer om for vores børn?
Er det et liv, hvor al tid er skemalagt, hvor man skal halse af sted hele tiden og kun overlever, men ikke har tid til at leve?
Nej, vel?
Det, vi drømmer om, er at leve.
I Enhedslisten vil vi ikke nøjes med at drømme, vi arbejder for at skabe et samfund, hvor der er velfærd og velstand til alle, og hvor der er tid til at leve og ikke kun overleve.
Men et sådant samfund kræver en helt anden politik end den, der bliver ført i øjeblikket.
De folkelige protester i det seneste år har haft et tydeligt budskab om en anden politik, om mere velfærd, ikke mindre velfærd.
Der er krav om en helt anden politik end den, som VKO-regeringen fører.
I det hele taget må man sige, at det går dårligt for statsministeren i øjeblikket, ikke kun på grund af den minister, der stod i råddent kød til halsen, mens hans statsminister holdt hånden over ham; ikke kun på grund af den minister, der lovede behandlingsgaranti for kræftramte, som han nu forsøger at løbe fra, fordi den ikke holder; og heller ikke kun på grund af alle de andre skandaler, som denne regering er ramt af.
Nej, det går især dårligt for statsministeren, fordi det trækker op til et opgør med hans politiske projekt.
Det vigtigste punkt i statsministerens program er den konstante udhuling af den offentlige sektor for at få borgerne til i stedet at vælge brugerbetaling og forsikringsordninger.
Den politik står i direkte modsætning til befolkningens ønsker om mere velfærd.
Enhedslisten ser det klart som vores opgave at kæmpe for et stærkt alternativ til den nuværende politik.
Vi vil sikre, at kreativiteten, fremsynetheden og kraften til at gennemføre forbedringer vil være til stede.
Vi vil sikre, at man får taget fat om roden, når flere og flere offentligt ansatte drives ud i stress og nedslidning.
Et andet flertal vil og skal gøre en forskel.
Først og fremmest skal man tage fat på arbejdet med at sikre, at den offentlige sektor og vores velfærd, kommer på det niveau, som et af verdens rigeste lande bør have.
Enhedslisten vil sikre flere, ikke færre ansatte til at yde offentlig service i fremtiden.
Vi vil have ikke bare velfærd, men velstand i den offentlige sektor, velstand til at sikre de fælles goder, udvikle de demokratiske løsninger, som vores samfund baserer sig på.
Vi vil sikre, at de 19.000 unge, der i dag hvert år falder ud af uddannelsessystemet, får en uddannelse, så de kan komme i arbejde.
Det vil vi bl.a. gøre ved at sikre, at uddannelserne, som er blevet sjoflet under den nuværende regering, og som bliver det igen med denne finanslov, får tilført de midler, de har brug for for at kunne gennemføre en ordentlig undervisning, der tilgodeser alle elevers behov.
Kort sagt skal der ikke sidde 31 elever i et gymnasieklasseværelse, der maksimalt kan rumme 24 elever; der skal ikke være lærerfri timer på erhvervsskolerne; der skal ikke hænge kort fra 1965 på danske folkeskoler; der skal ikke være skoler, der forfalder; og der skal ikke være socialt belastede skoler, der ikke har ressourcerne til at klare opgaverne.
Forholdene skal forbedres, den nuværende regerings politik skal skrottes, for den nuværende regering har forringet vores uddannelser.
Der skal et andet flertal til, der kan rette op på uddannelserne.
Vi vil skaffe flere ansatte til den offentlige sektor, så man kan få sat tempoet ned, så færre nedslides af at skulle løbe alt for hurtigt, samtidig med at andre bliver nedbrudt af at være sat uden for arbejdsmarkedet.
Når regeringen siger, at den er bekymret for, at der om 40 år mangler ansatte, hvorfor har den så ikke gjort noget for at sikre, at den offentlige sektor er et godt og attraktivt sted at arbejde?
Næsten 300.000 af dem, der i dag står uden for arbejdsmarkedet, kunne komme i arbejde, hvis de fik den nødvendige uddannelse.
Det skal der gøres noget ved.
Alt for mange forlader arbejdsmarkedet tidligere, end de egentlig selv ville, fordi tempoet er alt for højt.
Det skal ændres.
Vi skal indføre seniorordninger, så de mange, der gerne vil blive på arbejdsmarkedet, kan få mulighed for at yde en indsats.
Vi skal have sat lønnen op for de lavestlønnede, så det bliver mere attraktivt at arbejde i den offentlige servicesektor, og vi skal forbedre den offentlige service, så det væsentlige bliver netop at kunne levere god service og omsorg, og ikke bliver kontrol og bureaukrati.
Vi skal give de offentligt ansatte stoltheden tilbage ved det arbejde, de udfører, og sikre dem den medbestemmelse, som kan sikre, at man vælger de gode løsninger.
Se, det ville være en kvalitetsreform, en reform, der faktisk øger kvaliteten.
Så det er en meget utroværdig statsminister, der siger, at han lytter til hjemmehjælperne og sygeplejerskerne, for når de siger, at de først og fremmest har brug for flere kolleger, har statsministeren sagt nej på forhånd.
Og hvis det er regeringens trimning af Fødevarestyrelsen og fødevarekontrollen, der er model og forbillede for kvalitetsreformen, så er det en rigtig dårlig model.
De gode løsninger kræver et andet flertal, for regeringen vil nemlig ikke forbedre, men indskrænke den offentlige sektor.
Enhedslisten vil til enhver tid kæmpe imod enhver forringelse af velfærden og holde et andet flertal fast på, at vi skal have mere og ikke mindre velfærd.
Vismandsrapporten viste, at der bliver flere fattige i Danmark.
Det er ikke værdigt for et af verdens rigeste lande.
Regeringen har med starthjælpen for flygtninge og indvandrere forårsaget, at vi har en stor gruppe mennesker, der lever væsentligt under fattigdomsgrænsen.
Det skal ændres, for det er en ualmindelig dårlig start på at skulle leve i et nyt land og føle sig inkluderet i samfundet.
Regeringens kontanthjælpsloft gør de fattige endnu fattigere og gør det endnu sværere for dem at komme ud af deres vanskeligheder.
Det skal ændres af et andet flertal.
Folk bliver ikke raske og kommer ikke i arbejde af, at man truer dem på deres levebrød.
Det er småligt og kynisk.
Vi ønsker at gøre op med småligheden.
Hvis man tværtimod sikrer, at folk får mulighed for at rejse sig uden at skulle frygte for den næste husleje, så vil det også for samfundet kunne betale sig i det lange løb.
På samme måde skal vi have gjort op med skattestoppet, for skattestoppet øger uligheden i samfundet.
Og lad mig sige det helt klart: Enhedslisten vil arbejde for at fjerne skattestoppet.
Enhedslisten vil deltage i en skattereform, der beskatter spekulationsgevinster og omfordeler til fordel for de laveste indkomster, for det er dem med de laveste indkomster, der har behov for skattelettelser, og ikke dem med de høje indkomster.
En anden ulighedsmaskine, som et andet flertal skal gøre op med, er satspuljen, der hvert evig eneste år tager penge fra de fattigste – det er kontanthjælpsmodtagere, det er pensionister, det er folk på dagpenge, og det er førtidspensionister, der mister penge hvert år.
Lad det være en klar besked til alle de andre partier i Folketinget, især til dem, der håber på at komme til at sidde i en ny regering: Enhedslisten kan ikke acceptere, at børnefamilier på kontanthjælp mister 5.500 kr., og at en enlig på førtidspension mister op til 6.000 kr. i år, fordi der skal lægges penge i satspuljen.
Alene i 2006 blev der trukket 567 mio. kr., som pensionister, arbejdsløse og syge ellers skulle have haft, hvis de skulle følge den almindelige indkomstudvikling.
Enhedslisten vil aktivt kæmpe for, at det ikke er de absolut fattigste, der skal finansiere den danske socialpolitik.
Vi skal igen have bragt Danmark i front, hvad angår støtten til en omlægning til vedvarende og rene energikilder.
Vi kan hurtigt konstatere, at det ikke blev denne finanslovaftale, der kom til at rette op på de ulykker, som regeringen og Dansk Folkeparti har lavet på dette område.
De ca. 200 mio. kr. fra globaliseringspuljen, der afsættes til forskning, er kun en brøkdel af det, der skal til, hvis vi skal have genoprettet den førerposition, som man havde, inden regeringen kom til.
Lad mig sige det kort: Vi kan ikke bruge statsministerens sniksnak om et kursskifte til noget som helst.
Statsministerens regering har, siden den kom til, skåret 2,2 mia. kr. i støtten til den alternative energi – 2,2 mia. kr.
Hvis man fratrækker globaliseringspuljens 200 mio. kr., mangler der altså 2 mia. kr., før man bare kommer op på det høje, seriøse og visionære niveau, som venstrefløjen havde sikret, inden denne regering kom til.
Statsministeren skylder altså danskerne 2 mia. kr. til den alternative og vedvarende energi.
Når de er blevet betalt tilbage, kan vi begynde at snakke om kursskifte.
Indtil videre sker der, som de fleste har bemærket, absolut ingenting, for statsministeren kører i tomgang på dette spørgsmål, og tomgang er både dårligt for miljøet og for økonomien.
Nej, der skal et andet flertal til, for at vi igen får sat skub i udviklingen af den alternative energi.
Enhedslisten vil holde et nyt flertal fast på, at målsætningerne ikke bliver for lave, og på, at man ikke ender med halvdårlige mellemløsninger.
Vi vil holde fast i, at der skal tænkes visionært og investeres seriøst i udviklingen af den alternative energi.
Vi skal bryde båndene til nykonservatismen og gøre op med den accept af ulovlige krige og krænkelser af menneskerettighederne, som denne regering har budt befolkningen.
Vi skal skabe demokratiske løsninger, hvad enten der er tale om valg af software i den offentlige sektor eller retfærdige vilkår for global handel.
Enhedslisten er garanten for, at udvidelsen af demokratiet bliver et af de hovedpunkter, som et andet flertal skal forpligtes på.
Da statsministeren førte valgkamp i 2001, sagde han igen og igen, at det var tid til forandring.
I dag kan vi konkludere, at samtlige af de større forandringer, som statsministeren havde tænkt sig, burde have haft andre overskrifter: Det er blevet tid til forråelse, det er blevet tid til fornedrelse, det er blevet tid til fordrejning af fundamentale rettigheder og internationale konventioner.
Men vi står nu med en stærk modstand i befolkningen mod statsministerens projekt, en styrket opposition og en god mulighed for at komme ud af statsministerens og Dansk Folkepartis ørkenvandring.
Vi står med muligheden for at skabe forandring i en positiv retning.